ธีระชัยสั่งแบงก์รัฐ บุกปล่อยกู้รากหญ้า
ขุนคลังธีระชัยแทงหนังสือถึงแบงก์รัฐทุกแห่งให้เน้นปล่อยสินเชื่อรายย่อยเป็นหลัก ให้เวลาปรับตัว
15 ธ.ค. 2554

ขุนคลังธีระชัยแทงหนังสือถึงแบงก์รัฐทุกแห่งให้เน้นปล่อยสินเชื่อรายย่อยเป็นหลัก ให้เวลาปรับตัว
รายงานข่าวจากกระทรวงการคลังเปิดเผยว่า นายธีระชัย ภูวนาถนรานุบาล รมว.คลัง ได้ลงนามในหนังสือถึงผู้บริหารธนาคารเฉพาะกิจของรัฐทุกแห่ง ระบุให้ทุกสถาบันการเงินของรัฐเน้นดำเนินธุรกิจเพื่อรายย่อย โดยเฉพาะการปล่อยสินเชื่อเพื่อให้ธนาคารของรัฐเป็นกลไกหลักด้านเงินทุนแก่ประชาชนระดับรากหญ้าอย่างแท้จริง
“ตอนนี้นโยบายของกระทรวงการคลังค่อนข้างชัดเจน ว่าเราจะเน้นให้แบงก์รัฐปล่อยสินเชื่อแก่รายย่อย ซึ่งทุกแบงก์เขาก็เห็นด้วยนโยบายนี้ และคงนำไปปรับตัว ซึ่งบางแห่งอาจจะต้องใช้เวลา แต่บางแห่งก็สามารถปรับตัวได้ทันที อย่างกรณีเอ็กซิมแบงก์ แม้กฎหมายเขาจะเปิดให้ปล่อยสินเชื่อรายใหญ่ได้ แต่เขาก็เริ่มปรับตัวและเน้นเฉพาะผู้ส่งออกและนำเข้าจริงๆ ส่วนเอสเอ็มอีแบงก์นั้น ก็ต้องเน้นลูกค้าเอสเอ็มอี ไม่ใช่เอสเอ็มแอล” รายงานข่าวเปิดเผย
ก่อนหน้านี้ ธนาคารโลก (เวิลด์แบงก์) ได้รายงานผลการศึกษาการดำเนินธุรกิจของธนาคารพาณิชย์เฉพาะกิจ ว่ามีการดำเนินธุรกิจที่ไม่ตรงกับวัตถุประสงค์การจัดตั้ง หลายแห่งเน้นปล่อยสินเชื่อแก่รายใหญ่ ซึ่งถือว่ามีลักษณะการแข่งขันกับธนาคารพาณิชย์เอกชน นายธีระชัย จึงได้มอบหมายให้สำนักงานเศรษฐกิจการคลัง (สศค.) และสำนักงานคณะกรรมการกำกับนโยบายรัฐวิสาหกิจ (สคร.) ไปทำความเห็นเกี่ยวกับรูปแบบการดำเนินธุรกิจของธนาคารเฉพาะกิจที่เหมาะสมก่อนประกาศเป็นนโยบายที่ชัดเจน
ทั้งนี้ ในช่วงที่ผ่านมาธนาคารออมสิน และธนาคารอิสลามแห่งประเทศไทยก็ได้เน้นปล่อยสินเชื่อแก่รายใหญ่มากขึ้น จึงต้องให้ระยะเวลาในการปรับตัวเพื่อลดระดับของสินเชื่อรายใหญ่ โดยธนาคารออมสินนั้นปัจจุบันฐานลูกค้ารายย่อยมีสูงราว 90% ของสินเชื่อทั้งหมด ขณะที่ธนาคารอิสลามมีฐานลูกค้ารายใหญ่เกินกว่า 30% ซึ่งต้องลดลง